b'\n_START_ARTICLE_\nConsiliul Concuren\xc8\x9bei al Republicii Moldova\n_START_PARAGRAPH_\nConsiliul Concuren\xc8\x9bei al Republicii Moldova este o autoritate public\xc4\x83 autonom\xc4\x83, responsabil\xc4\x83 fa\xc8\x9b\xc4\x83 de Parlament, ce asigur\xc4\x83 aplicarea \xc8\x99i respectarea legisla\xc8\x9biei din domeniul concuren\xc8\x9bei, ajutorului de stat \xc8\x99i publicit\xc4\x83\xc8\x9bii \xc3\xaen limitele competen\xc8\x9bei sale. Consiliul Concuren\xc8\x9bei este succesorul de drept al Agen\xc8\x9biei Na\xc8\x9bionale pentru Protec\xc8\x9bia Concuren\xc8\x9bei (2007-2012).\n_START_SECTION_\nRolul\n_START_PARAGRAPH_\nScopul activit\xc4\x83\xc8\x9bii Consiliului Concuren\xc8\x9bei este asigurarea respect\xc4\x83rii  legisla\xc8\x9biei \xc3\xaen domeniul  concuren\xc8\x9biei, prin ac\xc8\x9biuni de pre\xc3\xaent\xc3\xa2mpinare a practicilor anticoncuren\xc8\x9biale,  \xc3\xaenl\xc4\x83turarea \xc3\xaenc\xc4\x83lc\xc4\x83rilor concuren\xc8\x9biale, promovarea \xc8\x99i cre\xc8\x99terea culturii concuren\xc8\x9biale._NEWLINE_Formarea mediului concuren\xc8\x9bial loial este o misiune important\xc4\x83, pentru c\xc4\x83 doar cu eforturi comune ale mediului de afaceri,ale autorit\xc4\x83\xc8\x9bilor  statului,  mass-mediei,  societ\xc4\x83\xc8\x9bii   civile \xc8\x99i evident a Consiliului Concuren\xc8\x9bei poate fi men\xc8\x9binut  un mediu concuren\xc8\x9bial loial.\n_START_SECTION_\nStructura Consiliului Concuren\xc8\x9bei\n_START_PARAGRAPH_\nConform prevederilor articolului 35 a Legii Concuren\xc8\x9bei Nr. 183 din 11.07.2012 Consiliul Concuren\xc8\x9bei este constituit din conducere, aparat executiv, format din subdiviziuni specializate \xc8\x99i opera\xc8\x9bionale, \xc8\x99i filiale teritoriale. Consiliul Concuren\xc8\x9bei este condus de Plenul Consiliului Concuren\xc8\x9bei._NEWLINE__NEWLINE_Plenul Consiliului Concuren\xc8\x9bei este un organ colegial decizional compus din 5 membri, inclusiv un pre\xc8\x99edinte \xc8\x99i doi vicepre\xc8\x99edin\xc8\x9bi, care s\xc3\xaent, respectiv, pre\xc8\x99edinte \xc8\x99i vicepre\xc8\x99edin\xc8\x9bi ai Consiliului Concuren\xc8\x9bei._NEWLINE__NEWLINE_Membrii Plenului Consiliului Concuren\xc8\x9bei exercit\xc4\x83 func\xc8\x9bii de demnitate public\xc4\x83. Personalul Consiliului Concuren\xc8\x9bei este compus din  personal de specialitate, care cade sub inciden\xc8\x9ba Legii nr. 158-XVI din 4 iulie 2008 cu privire la func\xc8\x9bia public\xc4\x83 \xc8\x99i statutul func\xc8\x9bionarului public, \xc8\x99i personal tehnic.\n_START_SECTION_\nMembrii Plenului Consiliului Concuren\xc8\x9bei :\n_START_PARAGRAPH_\nMarcel R\xc4\x83ducan_NEWLINE_Pre\xc8\x99edinte al Consiliului Concuren\xc8\x9bei, Pre\xc8\x99edinte al Plenului Consiliului Concuren\xc8\x9bei_NEWLINE_ _NEWLINE_Mihail Cibotaru_NEWLINE_Vicepre\xc8\x99edinte al Plenului Consiliului Concuren\xc8\x9bei_NEWLINE_Ion Maxim_NEWLINE_Vicepre\xc8\x99edinte al Plenului Consiliului Concuren\xc8\x9bei_NEWLINE_Ala Popescu_NEWLINE_Membru al Plenului Consiliului Concuren\xc8\x9bei_NEWLINE_Viorel Mo\xc8\x99neaga_NEWLINE_Membru al Plenului Consiliului Concuren\xc8\x9bei\n_START_SECTION_\nAtribu\xc8\x9bii \xc8\x99i competen\xc8\x9be\n_START_PARAGRAPH_\nConsiliul Concuren\xc8\x9bei este \xc3\xaenvestit cu putere de decizie, de reglementare, de interdic\xc8\x9bie, de interven\xc8\x9bie, de inspec\xc8\x9bie \xc8\x99i de sanc\xc8\x9bionare, \xc3\xaen limitele stabilite de legisla\xc8\x9bie._NEWLINE__NEWLINE_Consiliul Concuren\xc8\x9bei are urm\xc4\x83toarele atribu\xc8\x9bii principale:_NEWLINE__NEWLINE_a)  promoveaz\xc4\x83 cultura concuren\xc8\x9bial\xc4\x83;_NEWLINE__NEWLINE_b)  elaboreaz\xc4\x83 actele normative necesare pentru implementarea legisla\xc8\x9biei din domeniul concuren\xc8\x9bei, ajutorului de stat \xc8\x99i publicit\xc4\x83\xc8\x9bii, \xc3\xaen limitele competen\xc8\x9bei sale;_NEWLINE__NEWLINE_c)  avizeaz\xc4\x83 proiectele de acte legislative \xc8\x99i normative ce pot avea impact anticoncuren\xc8\x9bial;_NEWLINE__NEWLINE_d)  sesizeaz\xc4\x83 organele competente privind incompatibilitatea actelor legislative \xc8\x99i normative cu legisla\xc8\x9bia din domeniul concuren\xc8\x9bei, ajutorului de stat \xc8\x99i publicit\xc4\x83\xc8\x9bii, \xc3\xaen limitele competen\xc8\x9bei sale;_NEWLINE__NEWLINE_e)  investigheaz\xc4\x83 practicile anticoncuren\xc8\x9biale, concuren\xc8\x9ba neloial\xc4\x83 \xc8\x99i alte \xc3\xaenc\xc4\x83lc\xc4\x83ri ale legisla\xc8\x9biei din domeniul concuren\xc8\x9bei, ajutorului de stat \xc8\x99i publicit\xc4\x83\xc8\x9bii, \xc3\xaen limitele competen\xc8\x9bei sale;_NEWLINE__NEWLINE_f)  constat\xc4\x83 \xc3\xaenc\xc4\x83lc\xc4\x83ri ale legisla\xc8\x9biei din domeniul concuren\xc8\x9bei, ajutorului de stat \xc8\x99i publicit\xc4\x83\xc8\x9bii, impune m\xc4\x83suri interimare \xc3\xaen vederea \xc3\xaencet\xc4\x83rii \xc3\xaenc\xc4\x83lc\xc4\x83rilor denun\xc8\x9bate, impune m\xc4\x83suri corective \xc8\x99i aplic\xc4\x83 sanc\xc8\x9biuni pentru comiterea \xc3\xaenc\xc4\x83lc\xc4\x83rilor, \xc3\xaen limitele competen\xc8\x9bei sale;_NEWLINE_g)  adopt\xc4\x83 decizii prev\xc4\x83zute de lege pentru cazurile de concentr\xc4\x83ri economice;_NEWLINE__NEWLINE_h)  autorizeaz\xc4\x83, monitorizeaz\xc4\x83 \xc8\x99i raporteaz\xc4\x83 ajutorul de stat;_NEWLINE__NEWLINE_i)  \xc3\xaenainteaz\xc4\x83 \xc3\xaen instan\xc8\x9ba de judecat\xc4\x83 ac\xc8\x9biuni privind cazurile ce \xc8\x9bin de competen\xc8\x9ba sa;_NEWLINE__NEWLINE_j)  realizeaz\xc4\x83 alte atribu\xc8\x9bii \xc3\xaen conformitate cu legisla\xc8\x9bia din domeniul concuren\xc8\x9bei, ajutorului de stat \xc8\x99i publicit\xc4\x83\xc8\x9bii, \xc3\xaen limitele competen\xc8\x9bei sale.'